
I. Общи положения
Член 1: Същност на кодекса
1.1. Настоящият кодекс съдържа основни етични и морални норми и конкретизира стандартите на поведение на общинските съветници

1.2. Този кодекс влиза в сила след неговото утвърждаване от Общински съвет - Чавдар.

II. Принципи
Член 2: Върховенство на закона и обществения интерес

2.1. Общинският съветник притежава мандат, подчинен на закона и изпълнява своите задължения в съответствие с Конституцията, международните актове, ратифицирани по конституционен ред от Република България и законите на страната, като защитава интересите на цялото население от общината по съвест и вътрешно убеждение, независимо от вота на избирателите.

2.2. При изпълнение на своите отговорности общинският съветник служи на обществения интерес, като с поведението и отношението си е длъжен да изгражда доверие между местната власт и гражданите. Пред обществото отговаря с откритост и воля за своите решения, като представя аргументите, с които може да ги защити, базиращи се на законови правила и процедури.

Член 3: Безпристрастност

3.1. Общинският съветник не може да има специално отношение или да отдава предимство на което и да било физическо или юридическо лице, различно от това, което дължи на всяко друго.

3.2.  Общинският съветник при изпълнение на задълженията си е длъжен да избягва всякакви действия, повлияни от личните му политически възгледи. Поведението му да не се основава на политически пристрастия и да се ръководи от интересите на цялото общество, без оглед на политическите убеждения на избирателите.

Член 4: Публичност

4.1. Общинският съветник при поддържане на връзката с избирателите си да насърчава открития обмен на идеи;

4.2. Да не разкрива информация, която съставлява държавна тайна и общинска информация по смисъла на чл. 5;

4.3. Да не разгласява сведения, отнасящи се до личния живот и доброто име на гражданите.

4.4. Общинският съветник е задължен да откликва на всяко запитване от обществеността относно изпълнението на своите функции, както и за действията си по отношение на структурите, които ръководи.

Член 5: Обществен дълг и личен интерес

5.1. Общинският съветник не използва прерогативите на своя пост в полза на интереса на лица или групи с цел извличане на пряка или косвена лична облага от това.

5.2. Общинският съветник може да използва служебното си положение и общинското имущество само в интерес на гражданите на общината.

5.3. Общинският съветник по време на мандата не предприема действия, с които да осигури своето бъдещо професионално присъствие в институции или организации, над които е осъществявал контрол, докато е бил на изборна длъжност.

III. Конфликт на интереси
Член 6: Личен интерес

6.1. В случаите когато общинският съветник има пряк или непряк личен интерес по въпроси, разглеждани от Общински съвет - Чавдар и неговите комисии, то той следва да го обяви (писмено или устно) пред Председателя на Общински съвет - Чавдар, съответно председателя на комисията, преди провеждането на обсъждане и гласуване по тези въпроси.

6.2. 3аявеният личен интерес се отбелязва в протокола от заседанието.

Член 7: Имуществени интереси

7.1. Общинският съветник, съгласно чл. 37 от ЗМСМА, не може да участва при обсъждане и вземане на решения от комисиите и от общинския съвет, които се отнасят до негови имуществени интереси или до интереси на негов съпруг/съпруга и роднина по права и съребрена линия до четвърта степен включително и по сватовство до втора степен включително.

7.2. Общинският съветник не участва в решаването на въпроси, които пораждат основателно съмнение за наличието на пряк или косвен, материален или нематериален интерес.

Член 8: Конфликт на интереси

8.1. Граждани, на които е станало известно наличието на конфликт на интереси по отношение на общински съветник, могат да отправят писмено искане до Комисията по етика.

8.2. Комисията е длъжна да разгледа случая и да вземе отношение.

8.3. Комисията има задължението при поискване от страна на гражданите да запази самоличността им в тайна.

8.4. Комисията по етика не разглежда анонимни сигнали.

8.5. Общинският съветник, на когото са станали известни обстоятелства за наличие на конфликт на интереси, може да поиска отвод от участие на заинтересованото лице при решаване на конкретния случай.

Член 9: Отговорност

9.1. Общинският съветник при изпълнението на своите функции следва да не допуска поведение или постъпки, които попадат под действащия наказателен кодекс.

IV. Поведение на съветниците в зала

Член 10: Заседания на Общински съвет - Чавдар

10.1. Общинският съветник няма право да говори по същество повече от един път по един и същи въпрос, освен ако не се налага доизясняване на изказването.

10.2. Съветникът няма право да прекъсва изказващия се оратор, както и да взема думата, без да му е дадена от председателя.

10.3. Съветникът няма право да отправя лични нападки, оскърбителни думи или заплахи, както и да разгласява данни, отнасящи се до личния живот и накърняващи доброто име на колегите си.

10.4. Съветникът няма право да нарушава реда в залата.

Член 11: Санкции

11.1. Председателят на общинския съвет има право да прилага спрямо нарушителите на реда следните дисциплинарни мерки, които се отразяват в протокола на съответното заседание:
- Напомняне - на всеки оратор, който се отклонява от предмета на разискванията и нарушава реда на заседанието;
- Забележка - на всеки съветник, който се е обърнал към друг съветник в залата с оскърбителни думи;
- Отнемане на думата - на оратора, който след изтичане на времето и направеното му напомняне продължава изложението си или продължава да нарушава реда;
- Отстраняване от зала - до следващо гласуване съветник, който:
1) грубо възразява срещу наложените му наказания или въпреки тях продължава да нарушава реда;
2) оскърбява съветници или Общински съвет - Чавдар;
3) призовава към насилие
4) системно нарушава реда в залата

V. Контрол

Член 12: Правомощия на Комисията по етика
12.1. Контролът за спазване на нормите от настоящия Етичен кодекс се осъществява от Комисията по етика.

12.2. Комисията по етика, по своя инициатива или по решение на Общински съвет - Чавдар, проучва обстоятелствата при съмнение или сигнал за наличие на конфликт на интереси.

12.3. В случаите когато Комисията установи наличие на такъв, тя предлага на Общински съвет - Чавдар да се прегласува взетото решение и да се наложи санкция на лицето, необявило своя интерес.

12.4. Комисията по етика проучва и разследва всички оплаквания и извършва проверка на сигнали за нарушения на този Кодекс, подадени в писмена форма и подписали от жалбоподателя, в срок не по-късно от 14 дни след тяхното постъпване.

12.5. В случаите когато Комисията стигне до заключение, че съдържащите се в жалбата обвинения са неоснователни, веднага прекратява разследването, като изготвя мотивирано писмено заключение до жалбоподателя и до публичния служител, срещу когото е била насочена жалбата.

12.6. Ако Комисията по етика констатира нарушение, подготвя становище, което предоставя на Председателския съвет на Общински съвет - Чавдар или на Кмета на Община Чавдар, като преди това предоставя възможност на общинския съветник да отговори на обвиненията и да се защити.

12.7. В случаите когато Комисията установи, че е налице нарушение на Етичния кодекс от страна на общински съветник, предлага на Общински съвет - Чавдар да наложи на извършителя дисциплинарно наказание.

12.8. Решението за налагане на дисциплинарно наказание се взема от Общински съвет - Чавдар след предоставянето на убедителни доказателства, че е налице нарушение на настоящия Етичен кодекс с мнозинство повече от половината от всички гласове на общинските съветници.

12.9. Ако комисията прецени, че произнасянето по жалбата е извън нейните правомощия или че извършеното деяние е престъпление или административно нарушение, предлага на Общински съвет - Чавдар да прекрати разследването и да изпрати всички материали до компетентния орган.

Преходни и заключителни разпоредби
§ 1. Всеки общински съветник е длъжен да предприеме всички необходими мерки, за да се съобрази с разпоредбите на настоящия кодекс.
§ 2. Отговорността за съхраняването на информацията носи комисията по етика.

Комисия по етика:
Председател - Патрисия Илиева Николова
Членове - Мартин Лин Чан, Тодор Николов Дишлянов

Настоящият кодекс е приет от Общински съвет – Чавдар на заседание с Решение № 180 по протокол № 19/27.03.2025 г.

